CELEX: 32020R0003
Language: et
Date: 2019-08-28 00:00:00
Title: Komisjoni delegeeritud määrus (EL) 2020/3, 28. august 2019, millega kehtestatakse tagasiheitekava perekonda Venus spp. kuuluvate karpide kohta teatavates Itaalia territoriaalvetes

6.1.2020   
               
               
                  ET
               
               
                  Euroopa Liidu Teataja
               
               
                  L 2/1
               
            
         KOMISJONI DELEGEERITUD MÄÄRUS (EL) 2020/3,
         28. august 2019,
         millega kehtestatakse tagasiheitekava perekonda Venus spp. kuuluvate karpide kohta teatavates Itaalia territoriaalvetes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artikli 15 lõiget 6,
         võttes arvesse Euroopa Parlamendi ja nõukogu 20. juuni 2019. aasta määrust (EL) 2019/1241, mis käsitleb kalavarude ja mereökosüsteemide kaitsmist tehniliste meetmete abil ning millega muudetakse nõukogu määrusi (EÜ) nr 2019/2006, (EÜ) nr 1224/2009 ning Euroopa Parlamendi ja nõukogu määrusi (EL) nr 1380/2013, (EL) 2016/1139, (EL) 2018/973, (EL) 2019/472 ja (EL) 2019/1022 ning tunnistatakse kehtetuks nõukogu määrused (EÜ) nr 894/97, (EÜ) nr 850/98, (EÜ) nr 2549/2000, (EÜ) nr 254/2002, (EÜ) nr 812/2004 ja (EÜ) nr 2187/2005, (2) eriti selle artikli 15 lõiget 2,
         võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, millega muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94, (3) eriti selle artiklit 15a,
         ning arvestades järgmist:
         
                     (1)
                  
                  
                     Määruse (EL) nr 1380/2013 eesmärk on kaotada järk-järgult tagasiheide kogu liidu kalanduses, kehtestades selliste liikide püügi lossimise kohustuse, mille suhtes kohaldatakse püügi piirnorme, ning Vahemeres ka selliste liikide püügi lossimise kohustuse, mille suhtes kohaldatakse alammõõte.
                  
               
                     (2)
                  
                  
                     Vastavalt määruse (EL) nr 1380/2013 artikli 15 lõike 1 punktile d kohaldatakse Vahemere põhjalähedaste liikide püügiga seotud lossimiskohustust püüki määratlevate liikide suhtes hiljemalt alates 1. jaanuarist 2017 ja alates 1. jaanuarist 2019 ka ülejäänud liikide suhtes.
                  
               
                     (3)
                  
                  
                     Määruse (EL) nr 1380/2013 artikli 15 lõikega 6 on antud komisjonile õigus võtta delegeeritud õigusaktiga kuni kolmeks aastaks vastu tagasiheitekavad, mida võib pikendada veel kolmeks aastaks ning mis põhinevad ühistel soovitustel, mille on välja töötanud liikmesriigid koos asjaomaste nõuandekomisjonidega. Tagasiheitekavad võivad sisaldada määruse (EL) nr 1380/2013 artikli 15 lõike 5 punktides a–e osutatud spetsifikatsioone, sealhulgas varude kaitseks kehtestatud alammõõdu kehtestamist.
                  
               
                     (4)
                  
                  
                     Määruse (EÜ) nr 1967/2006 artikliga 15a ja määruse (EL) 2019/1241 artikli 15 lõikega 2 on komisjonile antud õigus kehtestada tagasiheitekavade vastuvõtmiseks ja lossimiskohustusega liikidele kalavarude kaitseks alammõõdud, et tagada mereorganismide noorisendite kaitse. Nende artiklite kohaselt võivad varude kaitseks kehtestatud alammõõdud vajaduse korral erineda kõnealuse määruse III lisaga kehtestatud mõõtudest ning pärast määruse (EL) 2019/1241 artikli 32 jõustumist määruse (EL) 2019/1241 IX lisaga kehtestatud mõõtudest.
                  
               
                     (5)
                  
                  
                     Pärast Itaalia esitatud soovitust on komisjoni delegeeritud määrusega (EL) 2016/2376 (4) kehtestatud tagasiheitekava perekonda Venus spp. kuuluvate karpide kohta Itaalia territoriaalvetes, mida kohaldatakse 1. jaanuarist 2017 kuni 31. detsembrini 2019.
                  
               
                     (6)
                  
                  
                     Pärast konsulteerimist Vahemere nõuandekomisjoniga esitas Itaalia kui ainus liikmesriik, kellel on otsene majandamishuvi seoses perekonda Venus spp. kuuluvate karpide püügiga Itaalia territoriaalvetes GFCMi geograafilistes alapiirkondades 9, 10, 17 ja 18, komisjonile määruse (EL) nr 1380/2013 artiklis 18 sätestatud korra kohaselt uue ühise soovituse perekonda Venus spp. kuuluvate karpide varude tagasiheitekava kohta.
                  
               
                     (7)
                  
                  
                     Kalanduse teadus-, tehnika- ja majanduskomitee (STECF) vaatas Itaalia esitatud uue ühise soovituse läbi 1.–5. juulil 2019. aastal toimunud täiskogu istungil (5).
                  
               
                     (8)
                  
                  
                     Uues ühises soovituses tehakse ettepanek kehtestada perekonda Venus spp. kuuluvate karpide suhtes kõrgel ellujäämismääral põhinev erand GFCMi geograafiliste alapiirkondades 9, 10, 17 ja 18 hüdrauliliste tragidega toimuva püügi puhul. Liikmesriik esitas teaduslikud tõendid, et perekonda Venus spp. kuuluvate karpide puhul on ellujäämismäär kõnealuse püügi tagasiheite puhul kõrge, ning edastas teadusliku seire programmi. Tõendid esitati STECFile, kes järeldas, et tagasiheite ellujäämine on eeldatavasti märkimisväärne. STECF jõudis ka järeldusele, et kavandatud teadusliku seire programm peaks andma usaldusväärseid andmeid ja teavet, mis võimaldaks hinnata tagasiheitekava mõju. Seda hinnangut silmas pidades on asjakohane lisada kõnealune erand käesolevasse määrusesse kolmeks aastaks.
                  
               
                     (9)
                  
                  
                     Uue ühise soovituse kohaselt tuleks jätkuvalt kohaldada perekonda Venus spp. kuuluvate karpide suhtes alammõõtu, mis on kehtestatud delegeeritud määrusega (EL) 2016/2376, millega tehakse erand nõukogu määruse (EÜ) nr 1967/2006 III lisast. STECF märkis, et varude kaitseks kehtestatud alammõõt on suguküpsussuurusega võrreldes ikka veel suurem ning et puuduvad tõendid selle kohta, et alammõõdu vähendamine oleks avaldanud varudele kahjulikku mõju. STECF jõudis järeldusele, et vähendatud alammõõdu jätkuva kohaldamise taotlus tundub mõistlik. Siiski leidis STECF, et ei ole võimalik täielikult hinnata alammõõdu vähendamise varasemat ja eeldatavat tulevast mõju kasutusmääradele ja varude biomassile. Seetõttu on vaja nende mõjude kohta täiendavaid uuringuid ja andmeid. Määrus (EL) 2019/1241, mille IX lisaga kehtestatakse Vahemere piirkondlikud tehnilised meetmed, jõustus alles 14. augustil 2019 ning selles ei ole ette nähtud üleminekumeetmeid seoses selliste delegeeritud õigusaktide vastuvõtmise menetlusega, millega muudetakse selliseid piirkondlikke tehnilisi meetmeid. Itaalia esitas ühise soovituse ja STECF hindas seda enne määruse (EL) 2019/1241 jõustumist ning seega ei ole selles viidatud määrusele (EL) 2019/1241. Neid erakorralisi asjaolusid arvesse võttes leiab komisjon siiski, et praeguses etapis ühises soovituses ja STECFi hinnangus esitatud teabe kohaselt ei ole ühtegi elementi, mis osutaks, et kavandatud vähendatud alammõõt ei vasta määruse (EL) 2019/1241 artiklis 15 sätestatud tehniliste meetmete suhtes kehtestatud nõuetele. Eespool esitatud järeldusi arvesse võttes on asjakohane anda taotletud erand ainult üheks aastaks.
                  
               
                     (10)
                  
                  
                     Ühises soovituses esitatud meetmed on kooskõlas määruse (EL) nr 1380/2013 artikli 18 lõikega 3.
                  
               
                     (11)
                  
                  
                     Lossimiskohustuse rakendamise asjakohase kontrollimise tagamiseks peaks asjaomane liikmesriik koostama käesoleva määrusega hõlmatud laevade nimekirja.
                  
               
                     (12)
                  
                  
                     Kuna käesoleva määrusega ettenähtud meetmed mõjutavad otseselt majandustegevust, mis on seotud liidu laevade kalapüügihooaja ja selle kavandamisega, peaks käesolev määrus jõustuma kohe pärast selle avaldamist.
                  
               
                     (13)
                  
                  
                     Seda tuleks kohaldada alates 1. jaanuarist 2020 kolme aasta jooksul. Perekonda Venus spp. kuuluvate karpide vähendatud alammõõt 22 mm peaks kehtima üks aasta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese ja kohaldamisala
            
               1.   Käesolevas määruses on esitatud üksikasjad lossimiskohustuse rakendamiseks Itaalia territoriaalvetes perekonda Venus spp. kuuluvate karpide püügi suhtes vastavalt määruse (EL) nr 1380/2013 artikli 15 lõikele 1.
            
            
               2.   Käesolevat määrust kohaldatakse Itaalia territoriaalvetes Vahemere üldise kalanduskomisjoni (GFCM) geograafilistes alapiirkondades 9, 10, 17 ja 18, nagu on määratletud Euroopa Parlamendi ja nõukogu määruse (EL) nr 1343/2011 (6) I lisas.
            
         
         
            Artikkel 2
            
               Kõrgel ellujäämise määral põhinev erand perekonda
               Venus spp.
               kuuluvate karpide puhul
            
            
               1.   Määruse (EL) nr 1380/2013 artikli 15 lõike 4 punktis b osutatud kõrgel ellujäämise määral põhinevat erandit kohaldatakse Itaalia territoriaalvetes GFCMi geograafilistes alapiirkondades 9, 10, 17 ja 18 perekonda Venus spp. kuuluvate karpide saagi puhul, mis on alammõõdust väiksemad ja saadud hüdrauliliste tragidega.
            
            
               2.   Lõikes 1 osutatud juhtudel püütud perekonda Venus spp. kuuluvad karbid vabastatakse kohe.
            
         
         
            Artikkel 3
            Kalavarude kaitseks kehtestatud alammõõt
            
               1.   Erandina määruse (EL) 2019/1241 IX lisas kehtestatud alammõõdust on perekonda Venus spp. kuuluvate karpide alammõõt Itaalia territoriaalvetes GFCMi geograafilistes alapiirkondades 9, 10, 17 ja 18 kogupikkusega 22 mm.
            
            
               2.   Perekonda Venus spp. kuuluvate karpide suurust mõõdetakse vastavalt määruse (EL) 2019/1241 IV lisale.
            
         
         
            Artikkel 4
            Laevade nimekiri
            Liikmesriigi ametiasutused esitavad komisjonile 31. detsembriks 2019 liidu kalanduskontrolli turvalise veebisaidi kaudu nimekirja laevadest, kellel on luba püüda perekonda Venus spp. kuuluvaid karpe hüdrauliliste tragidega Itaalia territoriaalvetes GFCMi alapiirkondades 9, 10, 17 ja 18. Liikmesriigi ametiasutused ajakohastavad seda nimekirja kogu aeg.
         
         
            Artikkel 5
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse 1. jaanuarist 2020 kuni 31. detsembrini 2022.
            Artiklit 3 kohaldatakse siiski kuni 31. detsembrini 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides kooskõlas aluslepingutega.
            Brüssel, 28. august 2019
            
               
                  Komisjoni nimel
               
               
                  President
               
               Jean-Claude JUNCKER
            
         
         
            (1)  ELT L 354, 28.12.2013, lk 22.
         
            (2)  ELT L 198, 25.7.2019, lk 105.
         
            (3)  ELT L 409, 30.12.2006, lk 11.
         
            (4)  Komisjoni 13. oktoobri 2016. aasta delegeeritud määrus (EL) 2016/2376, millega kehtestatakse tagasiheitekava perekonda Venus spp. kuuluvate karpide kohta Itaalia territoriaalvetes (ELT L 352, 23.12.2016, lk 48).
         
            (5)  https://stecf.jrc.ec.europa.eu/plen1902
         
            (6)  Euroopa Parlamendi ja nõukogu 13. detsembri 2011. aasta määrus (EL) nr 1343/2011, mis käsitleb teatavaid kalapüüki käsitlevaid sätteid Vahemere üldise kalanduskomisjoni (GFCM) lepinguga hõlmatud piirkonnas ning millega muudetakse nõukogu määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid (ELT L 347, 30.12.2011, lk 44).